	Príloha k materiálu č. 1.2
Mesto Trnava
Mestský úrad v Trnave
Odbor: dopravy
Vyhodnotenie pripomienok k návrhu VZN,
ktorým sa nahrádza Všeobecne záväzné nariadenie o dočasnom parkovaní motorových vozidiel na území mesta Trnava v znení VZN č. 637, VZN č. 640, VZN č. 650 a VZN č. 655
Predložené na rokovanie Mestskej rady mesta Trnava, konanej 1. decembra 2025
Dátum vyvesenia návrhu VZN: 18. november 2025
Dátum ukončenia lehoty na pripomienkovanie: 27. november 2025
Počet predložených pripomienok: 1
Prehľad pripomienok
Pripomienka č. 1
Predložil: Mgr. Art. Ondrej Eliáš
Text pripomienky: Napriek zavedeniu regulácie parkovania (rezidenstské parkovanie) na sídlisku Linčianska (zóna R1) je situácia taká, že keď príde rezident v neskorých večerných hodinách z práce, nenájde voľné parkovacie miesto! 
Z tohto dôvodu a z dôvodu, že mesto Trnava podľa Čl. 9 ods. 9 navrhovaného VZN vydaním parkovacej karty negarantuje svojim obyvateľom (rezidentom) voľné parkovacie miesto, mesto Trnava nemá morálne právo vyberať peniaze za rezidentské parkovacie karty. Preto navrhujem, aby boli prvé parkovacie karty na byt (PK Návšteva zóny, PK Rezident zóny č. 1) vydávané bezplatne a cena za druhú kartu na byt (PK Rezident zóny č. 2) bola iba symbolické 1 euro. Sústavne opakovaný argument mesta: „Cena PK za druhé vozidlo (99 eur) má mať motivačný charakter smerujúci k tomu, aby rezident zvažoval nutnosť parkovania druhého vozidla na verejnom priestranstve.“ je pre nás obyvateľov bytoviek irelevantný. Kde inde máme parkovať? My nemáme ani garáže, ani dvory…Dve autá v jednej domácnosti sú už dnes bežné, aj norma STN 73 6110/Z1 uvádza pre viacpodlažné domy 3 a viac izbové byty 2 odstavné stojiská na byt. Preto by druhá PK na byt nemala byť považovaná ako niečo extra, za ktorú sa musí automaticky platiť oveľa viac.
Návrh spracovateľa materiálu: Nie
Zdôvodnenie návrhu spracovateľa Cenotvorba v rámci parkovacej politiky, resp. regulácie statickej dopravy má mať motivačný charakter, ktorého požadovaným cieľom je stav, kedy rezident ale aj abonent ktorý mesto navštívi musí uvažovať o nutnosti parkovania motorového vozidla v danej regulovanej zóne. Vyrovnanie poplatkov za 1. aj 2. vozidlo úplne neguje samotný zmysel regulácie. Zároveň tvrdenie, že v zóne R1 sa vo večerných hodinách nenachádzajú žiadne voľné parkovacie miesta sa na základe nápočtov nezakladá na pravde. Zároveň dodám, že aj v týchto dňoch prebieha v zóne R1 výstavba nových parkovacích miest, ktorých výstavbu smerujeme do najviac exponovaných oblastí.   
Stanovisko mestskej rady:
Spracoval: Mgr. Ľuboš Kollár
V Trnave 28. 11. 2025

